CELEX: 32015D2021
Language: lv
Date: 2015-11-10 00:00:00
Title: Padomes Lēmums (ES) 2015/2021 (2015. gada 10. novembris) par nostāju, kas Eiropas Savienības vārdā ir jāieņem Pasaules Tirdzniecības organizācijas ministru konferencē par Libērijas Republikas iestāšanos Pasaules Tirdzniecības organizācijā

12.11.2015   
            
            
               LV
            
            
               Eiropas Savienības Oficiālais Vēstnesis
            
            
               L 295/44
            
         PADOMES LĒMUMS (ES) 2015/2021
   (2015. gada 10. novembris)
   par nostāju, kas Eiropas Savienības vārdā ir jāieņem Pasaules Tirdzniecības organizācijas ministru konferencē par Libērijas Republikas iestāšanos Pasaules Tirdzniecības organizācijā
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 91. pantu, 100. panta 2. punktu un 207. panta 4. punkta pirmo daļu saistībā ar 218. panta 9. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Libērijas Republikas valdība 2007. gada 13. jūnijā iesniedza pieteikumu par pievienošanos Marakešas līgumam par Pasaules Tirdzniecības organizācijas izveidošanu (“Marakešas līgums”) saskaņā ar minētā līguma XII pantu.
            
         
               (2)
            
            
               Lai panāktu vienošanos par iestāšanās noteikumiem, kas būtu pieņemami Libērijas Republikai un visiem Pasaules Tirdzniecības organizācijas (PTO) dalībniekiem, 2007. gada 18. decembrī tika izveidota Libērijas Republikas iestāšanās darba grupa.
            
         
               (3)
            
            
               Komisija Savienības vārdā risināja sarunas par visaptverošu tirgus atvēršanas saistību kopumu, ko uzņemas Libērijas Republika, kuras ir saskaņā ar PTO Ģenerālpadomes vadlīnijām par vismazāk attīstīto valstu iestāšanos un kuras atbilst Savienības prasībām, ņemot vērā vispārējās divpusējās tirdzniecības attiecības ar Libērijas Republiku ĀKK un ES partnerattiecību kontekstā.
            
         
               (4)
            
            
               Minētās saistības tagad ir iekļautas Libērijas Republikas iestāšanās PTO protokolā (“iestāšanās protokols”).
            
         
               (5)
            
            
               Paredzams, ka iestāšanās PTO radīs pozitīvu un ilgstošu ieguldījumu Libērijas Republikas ekonomisko reformu un ilgtspējīgas attīstības procesā.
            
         
               (6)
            
            
               Tāpēc būtu jāapstiprina iestāšanās protokols.
            
         
               (7)
            
            
               Marakešas līguma XII pantā noteikts, ka iestāšanās noteikumi ir savstarpēji jāsaskaņo PTO un valstij, kas iestājas, un ka PTO ministru konference apstiprina iestāšanās noteikumus no PTO puses. Minētā līguma IV panta 2. punktā noteikts, ka ministru konferenču sanāksmju starplaikā tās funkcijas pilda PTO Vispārējā padome.
            
         
               (8)
            
            
               Ir lietderīgi noteikt nostāju, kas Savienības vārdā ir jāieņem PTO ministru konferencē par Libērijas Republikas iestāšanos PTO,
            
         IR PIEŅĒMUSI ŠO LĒMUMU.
   1. pants
   Nostāja, kas Eiropas Savienības vārdā ir jāieņem Pasaules Tirdzniecības organizācijas ministru konferencē par Libērijas Republikas iestāšanos Pasaules Tirdzniecības organizācijā, ir atbalstīt iestāšanos.
   2. pants
   Šis lēmums stājas spēkā tā pieņemšanas dienā.
   
      Briselē, 2015. gada 10. novembrī
      
         
            Padomes vārdā –
         
         
            priekšsēdētājs
         
         P. GRAMEGNA